“પોલેન્ડમાં તેં સારી એવી જમાવટ કરી લીધી છે!” એણે ઓસ્કરને કહ્યું. ઓસ્કર જાણતો હતો, કે અંદરથી એમિલીના કહેવાનો સંદર્ભ દહેજની એ રકમ બાબતે હતો, જેને ચૂકવવાની એમિલીના પિતાએ બારેક વર્ષ પૂર્વે ના પાડી દીધી હતી. ક્રેકોવથી ઝ્વિતાઉ આવેલા મુલાકાતીઓએ અલ્ત-મોલ્સ્તેઇન પાછા જઈને એવા સમાચારો પહોંચાડ્યા હતા, કે એમનો જમાઈ તો કોઈ અપરિણીતની માફક રહેતો હતો, અને કોઈ બીજી જ સ્ત્રીને ચાહતો હતો! પુત્રીના લગ્ન અંગે એમિલીના પિતાએ કરેલી કલ્પનાઓ આખરે સાચી પડી રહી હતી. દહેજની રકમ ઓસ્કરને ન આપીને પોતે સારું જ કર્યું હતું એવું હવે તેમને લાગતું હતું.